CELEX: 62021CN0558
Language: lt
Date: 2021-09-08 00:00:00
Title: Byla C-558/21 P: 2021 m. rugsėjo 8 d. Global Silicones Council, Wacker Chemie AG, Momentive Performance Materials GmbH, Shin-Etsu Silicones Europe BV, Elkem Silicones France SAS pateiktas apeliacinis skundas dėl 2021 m. birželio 30 d. Bendrojo Teismo (aštuntoji išplėstinė kolegija) priimto sprendimo byloje T-226/18, Global Silicones Council ir kt. / Komisija

2021 11 15   
            
            
               LT
            
            
               Europos Sąjungos oficialusis leidinys
            
            
               C 462/28
            
         
      2021 m. rugsėjo 8 d.Global Silicones Council, Wacker Chemie AG, Momentive Performance Materials GmbH, Shin-Etsu Silicones Europe BV, Elkem Silicones France SAS pateiktas apeliacinis skundas dėl 2021 m. birželio 30 d. Bendrojo Teismo (aštuntoji išplėstinė kolegija) priimto sprendimo byloje T-226/18, Global Silicones Council ir kt. / Komisija
      
      (Byla C-558/21 P)
      (2021/C 462/33)
      Proceso kalba: anglų
      
         Šalys
      
      
         Apeliantės: Global Silicones Council, Wacker Chemie AG, Momentive Performance Materials GmbH, Shin-Etsu Silicones Europe BV, Elkem Silicones France SAS, atstovaujamos advokát A. Bartl, adwokat A. Kołtunowska, avocat R. Cana, avocate E. Mullier
      
         Kitos proceso šalys: American Chemistry Council, Inc. (ACC), Europos Komisija, Vokietijos Federacinė Respublika, Jungtinė Didžiosios Britanijos ir Šiaurės Airijos Karalystė, Europos Parlamentas, Europos Sąjungos Taryba, Europos cheminių medžiagų agentūra
      
         Apeliančių reikalavimai
      
      Apeliantės Teisingumo Teismo prašo:
      
                  —
               
               
                  panaikinti Bendrojo Teismo sprendimą byloje T-226/18,
               
            
                  —
               
               
                  panaikinti skundžiamą aktą (1),
               
            
                  —
               
               
                  nepatenkinus šio reikalavimo, grąžinti bylą Bendrajam Teismui priimti sprendimą dėl ieškinio,
               
            
                  —
               
               
                  priteisti iš atsakovės bylinėjimosi išlaidas, įskaitant bylinėjimosi Bendrajame Teisme išlaidas.
               
            
         Apeliacinio skundo pagrindai ir pagrindiniai argumentai
      
      Grįsdamos apeliacinį skundą apeliantės remiasi penkiais pagrindais.
      Pirmasis pagrindas grindžiamas teisės klaidomis ir neteisingu REACH reglamento (2) 68 straipsnio 1 dalies aiškinimu, nusprendus, kad atsakovė nepažeidė 68 straipsnio 1 dalies nepadariusi aiškios išvados dėl nepriimtinos rizikos.
      Antrasis pagrindas grindžiamas teisės klaidomis, nusprendus, kad atsakovė nurodė priežastis, kodėl su D4/D5 susijusios rizikos nuplaunamuose gaminiuose yra nepriimtinos. Tai, kad atsakovė konkrečiai nenurodė tokio sprendimo priežasčių, yra pareigos motyvuoti pažeidimas, dėl kurio negali būti atliekama teismo kontrolė.
      Trečiasis pagrindas grindžiamas teisės klaidomis, nusprendus, kad netikrumas dėl PBT/ vPvB medžiagų vertinimo pateisina požiūrio, kad bet kokia emisija gali būti rizikos rodiklis, taikymą. Bet kokią emisiją prilygindama rizikai (ar net nepriimtinai rizikai) REACH apribojimo tikslais, atsakovė pažeidė 68 straipsnio 1 dalį, 69 straipsnį ir XV priedą, kuriame daroma nuoroda į REACH reglamento I priedą, ir nesilaikė suformuotos ES teismų jurisprudencijos, pagal kurią mokslinis rizikos vertinimas negali būti grindžiamas nulinės rizikos principu.
      Ketvirtasis pagrindas grindžiamas neteisingu REACH reglamento XIII priedo aiškinimu, nusprendus, kad biokoncentracijos koeficientas (BCF) turi pirmenybę prieš kitus duomenis ir konkrečiai prieš biomagnifikacijos koeficientą (BMF) ar trofinės magnifikacijos koeficientą (TMF).
      Penktasis pagrindas grindžiamas teisės klaidomis ir neteisingu REACH reglamento XIII priedo aiškinimu, nusprendus, kad atsakovė neturėjo atsižvelgti į D4 ir D5 hibridinį pobūdį, kai padarė išvadą, kad medžiagos atitinka XIII priede nustatytą didelio patvarumo kriterijų (vP) ir didelės bioakumuliacijos kriterijų (vB).
      
         (1)  2018 m. sausio 10 d. Komisijos reglamentas (ES) 2018/35, kuriuo dėl oktametilciklotetrasiloksano (D4) ir dekametilciklopentasiloksano (D5) iš dalies keičiamas Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) XVII priedas (OL L 6, 2018, p. 45).
      
         (2)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006, p. 1, klaidų ištaisymas OL L 136, 2007, p. 3).